Óslóartréð
Óslóartréð vísar til jólatrés sem Norðmenn hafa fært Íslendingum að gjöf á hverju ári síðan 1951. Oslóartréð stendur á Austurvelli, og hefur tendrun þess mikilvægan sess í jólaundirbúningi borgarbúa. Hefð er fyrir því að fjölskyldur komi saman á Austurvelli á Aðventuhátíðinni þar sem tekið er formlega við trénu frá sendiherra Noregs. Grenitréð hefur í gegnum tíðina verið bæði höggvið í Noregi (rauðgreni) en á síðari árum hefur verið notast við sitkagreni í Heiðmörk fyrir utan Reykjavík.

Óslóartréið 2009 
Óslóartréið árið 2009 var höggvið í Maridalen í Noregi. Grenitréð var rúmlega 12 metra hátt og glæsilegt í alla staði. Margit Tveiten, sendiherra Noregs afhenti tréð fyrir hönd Oslóarborgar við hátíðlega athöfn á Austurvelli sunnudaginn 30. nóvember. Hanna Birna Kristjánsdóttir, þáverandi borgarstjóri tók við trénu fyrir hönd Reykjavíkurborgar.

Kveikt í Oslóartrénu 
Þann 20. janúar 2009 var kveikt í Oslóartrénu. Bruni trésins er af mörgum talinn einn minnisstæðasti atburður mótmælanna þá um veturinn, Búsáhaldabyltingarinnar svokölluðu.

Fyrr um kvöldið höfðu mótmælendur reynt að kveikja í trénu þar sem það stóð en eldurinn hafði slokknað að sjálfum sér. Það var ekki fyrr en laust upp úr miðnætti sem nokkrir mótmælendur tóku að gera aðra atlögu að trénu með því að klippa á víra sem hélt því uppi. Það gekk ekki alveg sem skyldi í fyrstu en eftir dágóða stund náðist að fella tréð með þeim afleiðingum að það féll á jörðina. Mótmælendur drógu tréð og fóru með það fyrir framan tengibyggingu Alþingishússins á Austurvelli. Gerðar voru nokkrar tilraunir til þess að kveikja í trénu en það reyndist erfitt að fá það til að loga. Það hafðist þó að lokum og stóð í ljósum loga fram eftir morgni.

Afleiðingar 
Það voru engar pólitískar afleiðingar vegna verknaðarins. Reykjavíkurborg fékk aftur jólatré að ári liðnu. Árið 2012 fór Jón Gnarr, þáverandi borgarstjóri Reykjavíkurborgar sjálfur til Noregs til þess að fella Óslóartréið. Það gerði hann til þess að bæta fyrir tréð sem var brennt á Austurvelli í Búsáhaldabyltingunni 2009.

Tilvísanir

Jól
Jólasiðir